Πάντα με γοήτευαν οι υπολογιστές και η τεχνολογία,
και έφτιαξα μερικές εφαρμογές για το iPhone,
το iPod Touch και το iPad.
Σήμερα θα ήθελα να μοιραστώ κάποιες απο αυτές μαζί σας.
Η πρώτη μου εφαρμογή ήταν μια μοναδική εφαρμογή-μάντης με το όνομα Earth Fortune
που εμφάνιζε διαφορετικά χρώματα της Γης
αναλόγως με το ποιά ήταν η μοίρα σου.
Η αγαπημένη μου και πιο επιτυχημένη εφαρμογή είναι
η Bustin Jieber, που είναι (Γέλια)
που είναι ένα Whac-A-Mole με τον Τζάστιν Μπίμπερ.
Την έφτιαξα γιατί πολλά άτομα στο σχολείο
αντιπαθούσαν τον Τζάστιν Μπίμπερ λιγάκι,
κι έτσι το αποφάσισα.
Έτσι άρχισα να την προγραμματίζω,
και την κυκλοφόρησα μόλις πριν τις διακοπές το 2010.
Πολλοί με ρωτάνε, πώς έφτιαξα αυτές τις εφαρμογές;
Πολλές φορές κάνουν την ερώτηση γιατί
θέλουν και οι ίδιοι να φτιάξουν μια εφαρμογή.
Σε πολλά παιδιά στις μέρες μας αρέσει να παίζουν παιχνίδια,
αλλά τώρα θέλουν να τα φτιάχνουν,
και είναι δύσκολο,
γιατί πολλά παιδιά δεν ξέρουν που να απευθυνθούν
για να μάθουν πως να δημιουργήσουν ένα πρόγραμμα.
Ας πούμε, για ποδόσφαιρο, μπορείς να πας σε μια ομάδα ποδοσφαίρου.
Για βιολί, μπορείς να κάνεις μαθήματα βιολιού.
Αν όμως θέλεις να φτιάξεις μια εφαρμογή;
Και οι γονείς των παιδιών πιθανόν να έκαναν
κάποια απ'αυτά τα πράγματα όταν ήταν μικροί,
αλλά δεν είναι πολλοί οι γονείς που έχουν γράψει εφαρμογές. (Γέλια)
Πού πας για να μάθεις πώς να φτιάξεις μια εφαρμογή;
Θα σας πω ποια ήταν η δική μου προσέγγιση. Θα σας πω τι έκανα εγώ.
Καταρχάς, προγραμμάτισα σε πολλές
άλλες γλώσσες προγραμματισμού, για να μάθω τα βασικά,
όπως Python, C, Java, κτλ.
Και μετά η Apple κυκλοφόρησε το iPhone,
και μαζί με αυτό, την πλατφόρμα ανάπτυξης λογισμικού για το iPhone
που είναι ένα σετ από εργαλεία
για τη δημιουργία και τον προγραμματισμό εφαρμογών iPhone.
Αυτό άνοιξε για μένα έναν ολόκληρο νέο κόσμο δυνατοτήτων
κι αφού έπαιξα με την πλατφόρμα για λίγο,
έφτιαξα μερικές δοκιμαστικές εφαρμογές.
Μια από αυτές έτυχε να είναι η Earth Fortune και ήμουν
έτοιμος να την ανεβάσω στο App Store,
κι έτσι έπεισα τους γονείς μου να πληρώσουν τη συνδρομή των 99 δολαρίων
για να μπορέσω να ανεβάσω τις εφαρμογές μου στο App Store.
Συμφώνησαν, και τώρα έχω εφαρμογές στο App Store.
Εισέπραξα πολύ ενδιαφέρον και ενθάρρυνση
από την οικογένειά μου, τους γονείς μου, τους καθηγητές μου,
ακόμα και από το προσωπικό του καταστήματος της Apple,
και αυτό υπήρξε τεράστια βοήθεια για μένα.
Εμπνεύστηκα πολύ από τον Στηβ Τζομπς
και ξεκίνησα μια λέσχη προγραμματισμού στο σχολείο, και ένας δάσκαλος
έχει την καλοσύνη να χρηματοδοτεί τη λέσχη μου.
Όλοι οι μαθητές στο σχολείο μου μπορούν να έρθουν και
να μάθουν πώς να σχεδιάζουν μια εφαρμογή.
Αυτό το κάνω, έτσι ώστε να μπορώ να μοιράζομαι τις εμπειρίες μου με άλλους.
Υπάρχουν προγράμματα που λέγονται Πιλοτικά Προγράμματα iPad,
και γίνονται σε κάποιες περιοχές.
Είμαι αρκετά τυχερός που παίρνω μέρος σε ένα από αυτά.
Μια μεγάλη πρόκληση είναι με ποιον τρόπο θα πρέπει να χρησιμοποιούνται τα iPad.
και τι εφαρμογές θα πρέπει να βάζουμε στα iPad.
Έτσι παίρνουμε γνώμες από τους καθηγητές στο σχολείο
για να δούμε τι είδος εφαρμογών θα άρεσαν σ' αυτούς.
Όταν σχεδιάσουμε την εφαρμογή και την πουλάμε,
θα είναι δωρεάν για τις τοπικές περιφέρειες και για τις άλλες περιφέρειες
στις οποίες θα την πουλάμε, όλα τα χρήματα που θα βγάζουμε θα πηγαίνουν
στα τοπικά ιδρύματα εκπαίδευσης.
Στις μέρες μας οι μαθητές συνήθως γνωρίζουν λίγο περισσότερο
για την τεχνολογία απ' ό,τι οι καθηγητές. (Γέλια)
Έτσι – (Γέλια) –
συγγνώμη – (Γέλια) –
έτσι αυτό αποτελεί πηγή πληροφόρησης για τους καθηγητές, και οι εκπαιδευτικοί
θα πρέπει να αναγνωρίσουν αυτή την πηγή και να τη χρησιμοποιούν σωστά.
Θα ήθελα να ολοκληρώσω λέγοντας τι θα ήθελα να κάνω στο μέλλον.
Αρχικά θα ήθελα να φτιάξω περισσότερες εφαρμογές, περισσότερα παιχνίδια.
Συνεργάζομαι με μια τρίτη εταιρεία για να φτιάξω μια εφαρμογή.
Θα ήθελα να μάθω προγραμματισμό και ανάπτυξη για Android
και θα ήθελα να συνεχίσω τη λέσχη προγραμματισμού
και να βρω νέους τρόπους για τους μαθητές
για να μοιράζονται τις γνώσεις τους με άλλους. Σας ευχαριστώ. (Χειροκρότημα)